Беҙ баяғы урыныбыҙға барып яттыҡ. Асыуым килеп, ғәрлегем уянып ҡуйҙы. Ул әрмелә саҡта рәхәт ине лә бит. Ағай кеше икән берәү, тәртип һаҡлай, имеш! Ана, Ғөбәйҙең ағаһы ла, апаһы ла юҡ. Үҙенә үҙе хужа. Рәхәт уға. Ниңә генә килде икән был уҡытыусы ҡыҙыҡай! Уны күреү менән тынғылыҡ бөттө. Хистәремде хатта үҙемдән йәшерәм. Сер һаҡлауы оло бер ғазап икән. Үҙеңде ҡараҡ кеүек хис итәһең.